આવા તો અનેકવિધ ટુચકા, કટાક્ષ અને જોક્સ વૉટ્સઍપ પર ફરી રહ્યા છે. વિજય માલ્યા ભલે દેશની બૅન્કોને ૯૦૦૦ કરોડ રૂપિયામાં નવડાવીને દેશમાંથી હાલ નૌ દો ગ્યારહ થઈ ગયા હોય, પરંતુ અત્યારે દેશમાં સૌથી વધુ છવાયેલા વિજય માલ્યા જ છે. આમ પણ આ માણસને શો-બિઝનેસનો જબરો શોખ હતો. આ માલ્યાભાઈ તો ચાલ્યા ગયા. છૂટા હાથે અઢળક લોન આપનારી બૅન્કો અને સરકારી તપાસ-એજન્સીઓએ માલ્યાને વિલફુલ ડિફૉલ્ટર જાહેર કરીને ઍક્શન લેવાની હજી તો શરૂઆત કરી ત્યાં તો ભાઈ અદૃશ્ય. સીધા દેશની બહાર. એને લીધે અત્યારે તો ED, સર્વિસ-ટેક્સ વિભાગ, CBI જેવી સરકારી સંસ્થાઓ જોતી રહી ગઈ છે. ધિરાણનાં નાણાં પાછાં કરવાની પોતાની ક્ષમતા હોવા છતાં જે પાછાં ન કરે તેને બૅન્કો વિલફુલ ડિફૉલ્ટર જાહેર કરતી હોય છે, અર્થાત્ ઇરાદાપૂવર્‍કનો ડિફૉલ્ટર. પોતાની મરજી-ઇચ્છા મુજબ તે નાણાં ન ચૂકવીને પોતાને ડિફૉલ્ટર જાહેર થવા દે છે એવી હસ્તી.